Komisijos reglamentas (EB) Nr. 995/2001
2001 m. gegužės 22 d.
įgyvendinantis Europos Parlamento ir Tarybos reglamentą (EB) Nr. 2516/2000, iš dalies keičiantį Europos nacionalinių ir regioninių sąskaitų sistemos Bendrijoje (ESS 95) bendrus principus dėl mokesčių ir socialinių įmokų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. birželio 25 d. Tarybos reglamentą (EB) Nr. 2223/96 dėl Europos nacionalinių ir regioninių sąskaitų sistemos Bendrijoje (ESS 95) [1] su paskutiniais pakeitimais, padarytais Europos Parlamento ir Tarybos reglamentu (EB) Nr. 2516/2000 [2], ypač į jo 2 straipsnio 2 dalį ir 3 straipsnio 2 dalį,
atsižvelgdama į Reglamentą (EB) Nr. 2516/2000, iš dalies pakeičiantį bendrus ESS 95 principus dėl mokesčių ir socialinių įmokų, ypač į jo 5 straipsnį,
kadangi:
(1) Reglamente (EB) Nr. 2223/96 dėl ESS 95 pateikiama pamatinė bendrų standartų, apibrėžimų, klasifikacijų ir apskaitos taisyklių sistema, skirta valstybių narių sąskaitoms sudaryti pagal Bendrijos statistinius reikalavimus, kad būtų galima gauti palyginamus valstybių narių rezultatus.
(2) Reglamentas (EB) Nr. 2516/2000 užtikrina valstybių narių ESS 95 įrašomų mokesčių ir socialinių įmokų palyginamumą ir skaidrumą taikant perviršinio deficito tvarką. Į valdžios sektoriaus grynasis skolinimas/grynasis skolinimasis neapima sumų, kurios, tikėtina, nebus surinktos.
(3) Taikydama Reglamentą (EB) Nr. 2516/2000 per šešis mėnesius nuo jo priėmimo Komisija įtraukia į Reglamento (EB) Nr. 2223/96 A priedo tekstą reikalingus pakeitimus.
(4) Reglamento (EB) Nr. 2223/96 2 straipsnio 2 dalyje ir 3 straipsnio 2 dalyje nustatytos sąlygos, kuriomis Komisija gali priimti ESS 95 pakeitimus, ypač minėto reglamento B priedo būtinus pakeitimus.
(5) Buvo konsultuotasi su Pinigų, finansų ir mokėjimų balanso statistikos komitetu, įsteigtu Tarybos sprendimu 91/115/EEB [3], su pakeitimais, padarytais Sprendimu 96/174/EB [4].
(6) Šiame reglamente numatytos priemonės atitinka Tarybos sprendimu 89/382/EEB, Euratomas [5],įsteigto Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2223/96 A ir B priedai iš dalies pakeičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Šis reglamentas netaikomas pereinamuoju laikotarpiu, kuris valstybėms narėms gali būti suteiktas pagal Reglamento (EB) Nr. 2516/2000 7 straipsnio 2 dalį.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. gegužės 22 d.